
RAPORT DE SPECIALITATE

privind acordarea Titlului de Cetăţean de Onoare al Municipiului Timişoara 
domnilor Teodor Stanca, Petru Mirciov și doamnei Cornelia Fiat


Având în vedere Referatul de aprobare al proiectului de hotărâre cu nr. SC2022 –16962 / 07.07.2022, al Primarului Municipiului Timișoara și Proiectul de hotărâre privind acordarea Titlului de Cetăţean de Onoare al Municipiului Timişoara domnilor Teodor Stanca, Petru Mirciov și doamnei Cornelia Fiat, 

Facem următoarele precizări:

Având ȋn vedere scrisoarea de susținere a propunerii de acordare a titlului de cetățean de onoare al Municipiului Timişoara domnilor Teodor Stanca, Petru Mirciov și doamnei Cornelia Fiat, ȋnaintată domnului primar Dominic Fritz de către Asociația Foștilor Deținuți Politici din România (ADFPR), prin președintele Rizescu Sergiu, cu nr. SC 2022 – 013438 / 31.05.2022;
În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr.138 din data de 18.10.2016;
Având în vedere prevederile 129 alin.(13) din OG. 57/2019 - privind Codul administrativ 
În temeiul art. 139 din din OG. 57/2019 - privind Codul administrativ;

Domnul Teodor Stanca a fost, ȋncă din prima tinerețe, fidel idealurilor de pace, dreptate și autodeterminare națională, conducând, ȋn 1956,  revoltele studențești ȋndreptate ȋmpotriva invaziei sovietice din Ungaria. Ȋntre 1956 și 1963, a ispășit pedeapsa cu ȋnchisoarea, prin care autoritățile comuniste i-au sancționat curajul. Din 1989, domnul Teodor Stanca a funcționat ca membru ȋn Parlamentul României și lider marcant al AFDPR.

Domnul Petru Mirciov s-a numărat printre cele 44 000 de persoane din zona de vest a țării, care ȋn 1951 au fost deportate ȋn Bărăgan de către autoritățile comuniste. Reziliența de care au dat dovadă cele 12 000 de familii deportate a fost posibilă doar datorită demnității asumate ca esență identitară. Aceasta s-a tradus și ȋn rolul pe care, cu responsabilitate civică, Petru Mirciov și l-a asumat ȋn România democratică de după 1989, acela de președinte al Asociației Foștilor Deportați ȋn Bărăgan Timișoara.

Doamna Cornelia Fiat a fost, de asemenea, deportată ȋn Bărăgan, la vâsrta de cinci ani; copilăria sa a fost marcată profund de pustiul și sărăcia ȋn care a fost forțată să trăiască. Faptul că domnia sa a supraviețuit unor teribile ȋncercări și s-a ȋntors să-și mărturisească crezul s-a datorat spiritului viu, suplu, și maturității cu care și-a asumat responsabilitățile. Dupa 1990, doamna Fiat s-a integrat ȋn viața civică a Timișoarei, ca vicepreședinte al Asociației Foștilor Deportați ȋn Bărăgan Timișoara.

Având în vedere prevederile legale expuse în prezentul raport, apreciem că proiectul de hotărâre privind conferirea Titlului de Cetăţean de Onoare al Municipiului Timişoara privind acordarea Titlului de Cetăţean de Onoare al Municipiului Timişoara domnilor Teodor Stanca, Petru Mirciov și doamnei Cornelia Fiat  îndeplineşte condiţiile pentru a fi supus dezbaterii şi aprobării plenului consiliului local.

